

Tiit Riisalo

Majandusminister

tiit.riisalo@mkm.ee

Koopia

info@mkm.ee

**Kemikaaliseaduse muutmise seaduse eelnõu väljatöötamiskavatsus**

Eesti Gaasiliit tänab võimaluse eest anda tagasisidet kemikaaliseaduse muutmise seaduse eelnõu väljatöötamiskavatsusele. Meie jaoks on vastav areng väga oluline, sest praegune regulatsioon ei soosi ettevõtlust ning ei arvesta viimaseid turuarenguid. Eesti Gaasiliit teeb VTK-le järgmised kommentaarid:

1. KemS kohane C-kategooria käitamisluba ei puuduta ainult veeldatud gaase vaid ka komprimeeritud maagaasi ja eriti biometaani, mille vedamiseks kasutatakse balloonikogumeid mahtuvusega 6 tonni ja enam. Seega tuleks VTK-s läbivalt rääkida **kolmest grupist** tuleohtlikest gaasidest:
* CNG/CBM
* LPG
* LNG
1. Eesti Gaasiliit on korduvalt juhtinud tähelepanu asjaolule, et KemS künniskoguse tõstmine 10 tonnile lahendaks ära probleemid LPG ja CNG/CBM-iga, aga ei aitaks kuidagi LNG puhul. LNG käitlemisel ei kasutata mahuteid, mille mahtuvus on 10 tonni. LNG puhul oleks vältimatu künniskoguse tõstmine 20 tonnini;
2. VTK kohaselt on ajutiste gaasimahutite kasutamine (ehitus- ja remonttöödel või juhtudel, kui ohus on varustuskindlus) EhSiga vastuolus vaid seetõttu, et ehituslubade menetlusaeg on pikem kui mahuti kasutusaeg.

See ei ole lõpuni korrektne väide. EGL on toonud mitmeid näiteid, kus ehitusluba ei saa isegi taotleda näiteks seetõttu, et ajutine gaasimahuti tuleks paigaldada teemaale (parklasse) ja seetõttu tekib vastuolu planeerimisseadusega. EGL on teinud ka ettepaneku, et ajutise gaasimahuti paigaldamist ei tohiks üldse käsitleda ehitamisena;

1. VTK kohaselt (lk 18) kontrollis PäA viimase 5 aasta jooksul tanklaid ja LPG paigaldisi ja jõudis järeldusele, et LPG paigaldiste ja tanklate puudused korduvad aastast aastasse. Seetõttu teeb PäA ettepaneku C-kategooria alammäära veeldatud gaasidel mitte tõsta.

EGL juhib tähelepanu, et mootoribensiini, diislikütutst, LPG-d, LNG-d ja CNG-d käideldakse täiesti erinevate viisidel, seega on kohatu käsitleda kõiki kütuseid tervikuna. Oluline on silmas pidada, et nii LPG, LNG, CNG, CBM puhul me räägime eraldi nn off-grid lahendustest, millel puudub igasugune seos tanklatega. Tuues veel välja, et LNG puhul peetakse BLEVE tekkimist ülimalt vähetõenäoliseks, mistõttu ei saa ega tohi tanklate ja nt LPG paigaldiste kontrolli baasil tehtud järeldusi automaatselt laiendada LNG ja CNG paigaldistele ning vastupidi.

Lugupidamisega

(*digitaalselt allkirjastatud*)

Heiko Heitur

Tegevjuht